La Casa Penya comença l'any amb un taller de consum
04 de gener 2024

![](/media/4omgrlmk/23037002-5ef9-4888-9b3c-81ae9100c9cc_c.jpg?width=600.168918918919&height=850)

Este 2024 la Casa Penya torna a obrir les seues portes per a ser el punt de trobada dels i les amants de la naturalesa amb la marjal d'Almardà i Almenara. A més del voluntariat sènior dels dilluns, dels dimecres escolars i de les visites guiades dels diumenges, de gener a març Acció Ecologista-Agró i l'Ajuntament de Sagunt organitzen en el centre mediambiental de la marjal d'Almardà un taller de consum responsable, una jornada d'anella en família, un contacontes infantil, una activitat teatral, així com el Dia Mundial de les Zones Humides i el Dia de la Dona.

Els efectes de la crisi climàtica i de la sobreexplotació dels aqüífers posen en perill el bon estat de conservació de la marjal d'Almenara. Educar i conscienciar la ciutadania en les bones pràctiques i la necessitat de participar activament en la protecció dels aiguamolls és el repte de la programació hivernal de La Casa Penya.

Concretament, esta temporada han convocat sis cites per a tots els públics que giren al voltant de les aus, la sostenibilitat i, per descomptat, la marjal. Tres d'estes activitats destacades que acollirà el centre d'educació i voluntariat de la Marjal d'Almardà i Almenara seran en dissabte.

La primera serà el pròxim 13 de gener, quan, a partir de les 10 hores, les companyes de la Tenda de tot el Món i de la revista Opcions impartiran un taller de consum conscient. Per a participar en esta cita, cal apuntar-se enviant un correu electrònic a [correo@la-tenda.org](/correo@la-tenda.org). Si vol més informació d'este taller, pot telefonar al 962679026.

Més avant, els dissabtes 3 de febrer i 9 de març serà quan se celebrarà el Dia Mundial de les Zones Humides i el Dia de la Dona, respectivament. Les altres tres jornades especials seran en diumenge i dos de les quals seran dirigides a les més xicotetes de la casa.

La primera activitat infantil serà el 21 de gener quan a la Casa Penya i amb la col·laboració del Grupo Ave tindrà lloc una jornada d'anella en família per a conéixer les aus de la Reserva de Fauna Silvestre de la Finca de Penya. La segona activitat infantil tindrà lloc l'11 de febrer i consistirà en un contacontes infantil, a càrrec de la sempre divertida i entretinguda Ninya Cristal.

L'última activitat del trimestre serà el diumenge 24 de març. Eixe dia les artistes de la companyia professional de teatre polític La Canadiense oferiran una activitat teatral emmarcada en la seua obra 2030, que estrenen enguany.

Finalment, també es realitzarà el cens hivernal d’arpellot de marjal en zones humides valencianes, esdeveniment al qual La Casa Penya es torna a sumar enguany. La cita serà dijous que ve 11 de gener. Concretament, a la vesprada i fins al capvespre. Pot participar en el cens de la Finca de Penya o en el dels Estanys d'Almenara. Si vol vindre, envie un correu a [visitescasapenya@gmail.com](mailto:visitescasapenya@gmail.com).

A més de totes estes activitats, pot visitar La Casa Penya la resta dels diumenges de gener, febrer i març. Concretament d'11 a 13 hores. I, com és habitual, durant este període els dimecres obriran per a rebre centres educatius, així com els dijous i divendres per a oferir visites a grups d'adults. Recorde també que pot unir-se al voluntariat sènior dels dilluns i posar el seu granet d'arena en les tasques de manteniment i conservació del centre i la Finca de Penya.

Inscripcions activitats:

\-Dia Mundial de les Zones Humides: [https://forms.gle/mxKLRvT4JTE5XvQL8](https://forms.gle/mxKLRvT4JTE5XvQL8)

\-Dia de la Dona: [https://forms.gle/RBdztqgy1xJu63cP9](https://forms.gle/RBdztqgy1xJu63cP9)

\-Anella en família: [https://forms.gle/zaLtmQqg9E1Vbdvi6](https://forms.gle/zaLtmQqg9E1Vbdvi6)

\-Contacontes infantil: [https://forms.gle/nRGHWAgvCdWfhNN17](https://forms.gle/nRGHWAgvCdWfhNN17)

\-Activitat teatral: [https://forms.gle/F9ZSXStKpcx6bWcf8](https://forms.gle/F9ZSXStKpcx6bWcf8)

*   [](http://www.facebook.com/sharer.php?u=https://aytosagunto.es/va/actualitat/la-casa-penya-comenca-l-any-amb-un-taller-de-consum/ "Facebook")
*   [](http://twitter.com/share?url=https://aytosagunto.es/va/actualitat/la-casa-penya-comenca-l-any-amb-un-taller-de-consum/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-penya-comenca-l-any-amb-un-taller-de-consum/ "Linked In")
*   [](mailto:?body=https://aytosagunto.es/va/actualitat/la-casa-penya-comenca-l-any-amb-un-taller-de-consum/)